Propastop nüüd ka saksa keeles! – Propastop
26.04.2018
Alates aprillist lisandus Propastopi keelevaliku reale täheühend “de” ning blogi sisuga saab tutvuda ka saksa keeles. Saksakeelse  auditooriumi jaoks kirjutatud originaallugudega  läheb veel aega, küll aga tõlgime mõnepäevase viitega eestikeelsed värsked postitused. Saksa keelde paneme ka blogi võtmetekstid.
Keelevaliku avardumise tingib Euroopa huvi suurenemine Eesti propaganda-vastase tegevuse suhtes. Kasvanud on ka Eestit puudutavate propagandajuhtumite arv saksakeelses meedias. Näiteks sügisel paljastasime, kuidas Venemaa propagandakanal RT Deutsch avaldas Eesti kohta kallutatud käsitluse. Detsembris aga kirjutasime, kuidas Eesti teemal valetas saksakeelne Sputnik.
Propastopi kaudu on mugav ligi pääseda ka monitooringurobotile Propamon, mis jälgib Venemaa meedias Eestit puudutavaid uudiseid. Varsti soovime õpetada Propamoni märkama sedagi, mida meie Idanaaber Saksamaa ja Austria kohta kirjutab.
On sul saksakeelseid sõpru või tuttavaid, kellele pakub huvi, kuidas Eesti end inforünnakute vastu kaitseb? Jaga nendega aadressi propastop.org/de – nüüd saavad nad Propastoppi lugeda emakeeles.
Foto: rauter25/ Flickr / CC